Der er formentlig afgivet en række skud på Nørrebro søndag aften, oplyser vagtchef Henrik Stormer fra Københavns Politi.

På Twitter skriver politiet:

»Anmeldelse om skyderi ved Esromgade. Politiet er på stedet og undersøger.«

Endnu har politiet ikke skabt sig et billede af, hvad der præcist er foregået.

»Der er formentlig afgivet fem-seks skud. Det er formentlig op i luften. For nuværende er der ingen meldinger om tilskadekomne,« siger Henrik Stormer.

»Det er alt, hvad jeg kan fortælle nu.«

Det er dermed uklart, hvorvidt nogen er ramt.

Det er også uklart, hvem der har været involveret i hændelsen, der har ført til en anmeldelse på Nørrebro.

Men politiet har ifølge TV2 mistanke om, at både cykler, biler og knallerter er involveret i hændelsen.

Siden midten af juni har der været adskillige skyderier på Nørrebro og i Københavns Nordvestkvarter.

De menes at have forbindelse til en eskalerende bandekonflikt i hovedstaden.

I flere dele af København er der desuden indført visitationszoner.

/ritzau/